b'\n_START_ARTICLE_\nBertram Ramsay\n_START_SECTION_\nF\xc3\xb8rste Verdenskrig\n_START_PARAGRAPH_\nI august 1915 f\xc3\xb8rte han f\xc3\xb8rste gang kommandoen over et skib, nemlig "M 25", en lille monitor, som indgik i Dover Patrol. I de n\xc3\xa6ste to \xc3\xa5r brugte han det meste af sin tid udenfor den belgiske kyst, som st\xc3\xb8tte for h\xc3\xa6rens venstre flanke. I oktober 1917 fik han kommandoen over destroyereren \xe2\x80\x98Broke\xe2\x80\x99, ligeledes i Dover Patrol.  P\xc3\xa5 dette skib deltog han i Ostende-operationerne den 9. maj 1917 (en videref\xc3\xb8relse af Zeebrugge-raidet), og for denne indsats blev han rosende omtalt i de l\xc3\xb8bende indberetninger hjem. Han tr\xc3\xa5dte tilbage fra fl\xc3\xa5den i 1938 men blev kaldt ind igen, da en ny krig truede i 1939.\n_START_SECTION_\nAnden Verdenskrig\n_START_PARAGRAPH_\nRamsay rejste sit viceadmirals flag, som kommandant for farvandet ved Dover, den 24. august 1939. S\xc3\xa5 da krigen br\xc3\xb8d ud den 3. september var han p\xc3\xa5 sin post, og havde kommandoen over et farvand, som han var s\xc3\xa6rdeles bekendt med. Ligeledes m\xc3\xa5 de tidlige pligter have virket bekendte: N\xc3\xa6gtelse af  ub\xc3\xa5des passage gennem Doverstr\xc3\xa6det; forsvar mod mulige destroyer-angreb; beskyttelse af kanal-krydsende milit\xc3\xa6r-trafik og andre gentagelser fra 1914-18._NEWLINE_Da tyskerne angreb Frankrig og Nederlandene blev Dover igen \xc3\xb8jeblikkeligt centret for stor aktivitet, men klimakset indtraf da Ramsay efter Frankrigs kollaps, fik ordre til at evakuere de britiske soldater fra Dunkirk. Operation Dynamo varede fra 26. maj til 4. juni 1940, og i alt blev 338.226 britiske og allierede soldater evakueret. Ramsay og hans folk i hovedkvarteret i tunnelerne under Dover Castle arbejdede i ni dage i tr\xc3\xa6k for at redde soldaterne Da denne storsl\xc3\xa5ede bedrift var fuldf\xc3\xb8rt, aflagde Ramsay personlig rapport overfor kongen, og blev bel\xc3\xb8nnet med K.C.B.-ordenen fra kongen.\n_START_SECTION_\nForsvaret af Dover\n_START_PARAGRAPH_\nDa han vendte tilbage til Dover, fandt Ranmsay hurtigt ud af at hans problemer var tidoblet, i og med at fjenden nu var i besiddelse af den franske kyst. I n\xc3\xa6sten yderligere to \xc3\xa5r sled han med at opretholde kontrol over de farvande, han havde kommandoen over, stillet overfor luftangreb, angreb af sm\xc3\xa5 fjendlige skibe og bombardementer tv\xc3\xa6rs over kanalen. Gennem hele efter\xc3\xa5ret 1940 var Dover i front hvad ang\xc3\xa5r forberedelse mod invasion. Trods tab lykkedes det at holde kyst-trafikken g\xc3\xa5ende. Ved slutningen af 1940 blev han for anden gang rosende omtalt i indberetninger for sin indsats.(engelsk: Mentioned in Despatches )\n_START_SECTION_\nOperation Torch\n_START_PARAGRAPH_\nRamsay forlod Dover den 29. april 1942 da han blev udn\xc3\xa6vnt til Kommandant for Fl\xc3\xa5destyrkerne ved invasionen af Europa, men da denne blev udsat blev han overflyttet til at blive deputy Naval commander ved den allierede landgang i Algeriet som begyndte i november dette \xc3\xa5r.. Under Allied Naval Commander of the Expeditionary Force, Sir Andrew Cunningham, planlagde Ramsay landgangen.  I juli 1943 forberedte han de amfibiske landgange p\xc3\xa5 Sicilien som Naval Commanding Officer, Eastern Task Force. I 1944 blev han udn\xc3\xa6vnt til Naval Commander in Chief for Operation Overlord, til stor lettelse for General Eisenhower, som havde h\xc3\xb8je tanker om Ramsay. Operation Overlord begyndte officielt den 6. juni 1944, D-Day, og i alt blev der landsat en million soldater p\xc3\xa5 den franske kyst, et sigende vidnesbyrd om Ramsay\'s evner. Hans n\xc3\xa6ste projekt gik ud p\xc3\xa5 at forberede en invasion af \xc3\xb8en Walcheren i Holland.\n_START_SECTION_\nD\xc3\xb8d\n_START_PARAGRAPH_\nDen 2. januar 1945 forlod Ramsay sit hovedkvarter og fl\xc3\xb8j til Bruxelles for at deltage i et m\xc3\xb8de med General Montgomery. Hans fly styrtede mens det var ved at lette og Ramsay blev dr\xc3\xa6bt \xc3\xb8jeblikkeligt. Han blev begravet ved St.Germain-en-Laye. Han blev gjort til storofficer i den franske fremmedlegion, og hans enke var i Paris i juni 1945 for at modtage insignierne. I november 2000 blev en statue rejst af Ramsay ved Dover Castle t\xc3\xa6t p\xc3\xa5 de tunneler hvor han havde planlagt evakueringerne fra Dunkirk.'